Fire flasker øl fra Mikkeller.
**Mikkeller** er et dansk håndverksbryggeri. På RateBeers liste over verdens beste bryggerier i 2014 havnet bryggeriet på tredjeplass.

Bryggeriet ble grunnlagt av Mikkel Borg Bjergsø og Kristian Klarup Keller i 2006 og fra 2007 ble det drevet av Borg Bjergsø alene. Samme år ble det kåret til årets danske mikrobryggeri av Danske Ølentusiaster. Denne tittelen vant de igjen i 2008. I 2012 kom bryggeriet på 16.-plass på rankingen over de beste bryggeriene i verden på rankingsiden RateBeer, etter å ha nådd en 13.-plass i 2010. I 2015 hadde de tre øl inne på den urangerte lista over verdens 100 best rangerte øl.

Mikkeller er delvis et såkalt nomadebryggeri, det vil si at det ikke eier egne bryggerilokaler, men leier bryggeutstyr på andre bryggerier. Bryggeriet har brygget øl i blant annet Danmark, Norge, Belgia, Storbritannia og USA. I Norge har de brygget hos Nøgne Ø og Lervig Aktiebryggeri. I 2014 kjøpte Mikkeller opp det gamle bryggeriet til AleSmith Brewing i San Diego og har brygget øl der under bryggerinavnet «Mikkeller Brewing SD». I 2017 bygger de også et bryggeri og en restaurant på arenaen til New York Mets, Citi Field. Der vil de brygge under navnet «Mikkeller Brewing NYC».

Borg Bjergsøs tvillingbror, Jeppe Jarnit-Bjergsø, startet i 2010 bryggeriet Evil Twin Brewing. Konkurransen mellom de to brødrene har blant annet blitt beskrevet i en lengre artikkel i *New York Times Magazine*.

Barer og restauranter
---------------------

Mikkeller Bar i Seoul, Sør-Korea. Foto: Torstein Frogner 
I 2010 åpnet «Mikkeller Bar» på Vesterbro i København. I mars 2013 ble Mikkellers andre ølbar, «Mikkeller & Friends», åpnet i Stefansgade på Nørrebro. Siden har de åpnet barer og flaskebutikker i Aarhus, Bangkok, Barcelona, Berlin, București, Los Angeles, Oakland, Reykjavík, Seoul, San Francisco, Stockholm, Singapore, Taipei og Tokyo. 17. november 2018 åpner de puben «Henry & Sally's» i Oslo. På grunn av alkoholloven får ikke puben ha Mikkeller i navnet.

I København har Mikkeller også vært med på å starte smørrebrødrestauranten «Øl og brød», ramen-restauranten «Ramen To Bíiru», gastropuben «Warpigs», surølspuben «Koelschip», cocktailbaren «Mikropolis», frokoststedet «Hyggestund» og den mexicanske restauranten «La Neta».

I Bangkok driver Mikkeller restauranten Upstairs at Mikkeller, som har en Michelin-stjerne.

Mikkeller Beer Celebration
--------------------------

Siden 2012 har Mikkeller arrangert ølfestivalen «Copenhagen Beer Celebration» i København. På festivalen har flere av USAs beste håndverksbryggerier deltatt, blant annet Three Floyds, Cigar City Brewing, Firestone Walker og Westbrook Brewing. Hele uken arrangeres «Mikkeller Beer Week» med arrangementer på Mikkellers forskjellige utesteder. I 2016 ble «Copenhagen Beer Celebration» også arrangert i Boston. I 2017 endret festivalen navn til «Mikkeller Beer Celebration».

I 2018 ble det på ølappen Untappd «sjekket inn» over 220 000 øl under todagersfestivalen i København.

Referanser
----------

1. ↑  Ratebeer (30. januar 2015): The Top Brewers In The World. *RateBeer*.
2. ↑  PDF -Pressemelding fra Danske Ølentusiaster Arkivert 29. oktober 2013 hos Wayback Machine. - Lest 9. juli 2013
3. ↑  Årets Bryggeri 2008: Mikkeller Arkivert 29. oktober 2013 hos Wayback Machine. - Beer Ticker. Lest 9. juli.
4. ↑  Best Brewers In The World 2012 - RateBeer. Lest 9. juli 2013
5. ↑  Best Brewers In The World 2010 - RateBeer. Lest 9. juli 2013
6. ↑  The Top Beers in the World for the year 2015. *RateBeer*
7. ↑  Mikkeller Beer Geek Breakfast - RateBeer. Lest 9. juli 2013
8. ↑  Mikkeller brygger med Lervig Arkivert 29. oktober 2013 hos Wayback Machine. - Lervik Aktiebryggeri. Lest 9. juli 2013
9. ↑  Peter Rowe (16. april 2016): Now open: Mikkeller San Diego. Mikkel Bjorg Bergsø’s first brewery is 10,000 kilometers from home. *The San Diego Union-Tribune*
10. ↑  Mikkeller to Open Brewery and Restaurant Inside New York Mets’ Stadium. *goodbeerhunting.com*
11. ↑  Jonah Weiner (26. mars 2014): A Fight is Brewing. *The New York Times*
12. ↑  Alyson Krueger (21. mars 2018): The Beer Twins (One Evil) Take Their Feud to Queens. *The New York Times*
13. ↑  WHAT’S ON Arkivert 29. april 2017 hos Wayback Machine. - Mikkeller. Lest 9. juli 2013
14. ↑  Mikkeller Locations. *mikkeller.dk*
15. ↑  Henry & Sally's. Oslo - Norway Arkivert 15. november 2018 hos Wayback Machine.. *mikkeller.dk*
16. ↑  Sandra Brovall (18. juli 2014): Mikkeller-restaurant parrer øl med højt belagt nynordisk smørrebrød. *Politiken*
17. ↑  Malene Jensen (27. november 2015): Hypet ramen-restaurant slår endelig dørene op. *Politiken*
18. ↑  Sune Højdrup Bencke (6. desember 2017). «Danske restauranter scorer michelinstjerner i Bangkok». Politiken. Besøkt 6. desember 2017.
19. ↑  COPENHAGEN BEER CELEBRATION 2013 – THE FACT SHEET Arkivert 27. april 2016 hos Wayback Machine.. *mikkeller.dk*
20. ↑  Top 10 Most Checked In Venues. *Untappd*

Eksterne lenker
---------------

* Offisielt nettsted Rediger på Wikidata

* (en) Mikkeller – kategori av bilder, video eller lyd på Commons Rediger på Wikidata
* (en) Mikkeller på Untappd Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi
 |